แบงก์หวั่นลงทุนรัฐไม่ถึงเป้าฉุดศก.’58โตแค่3.5%
ศูนย์วิจัยไทยพาณิชย์ชี้เศรษฐกิจปีหน้ายังน่าผิดหวัง แม้ฐานปีนี้โตแค่ 0.8% เหตุลงทุนรัฐต่ำ
29 ต.ค. 2565

ศูนย์วิจัยไทยพาณิชย์ชี้เศรษฐกิจปีหน้ายังน่าผิดหวัง แม้ฐานปีนี้โตแค่ 0.8% เหตุลงทุนรัฐต่ำ
น.ส.สุทธาภา อมรวิวัฒน์ ผู้ช่วยผู้จัดการใหญ่อาวุโส และหัวหน้านักเศรษฐศาสตร์ ศูนย์วิจัยเศรษฐกิจและธุรกิจ ธนาคารไทยพาณิชย์ (อีไอซี) ประเมินเศรษฐกิจไทยในปี 2558 ว่า ผลิตภัณฑ์มวลรวมในประเทศ (จีดีพี) ปีหน้าจะขยายตัวได้เพียง 3-3.5% เท่านั้น ซึ่งค่อนข้างน่าผิดหวังเมื่อเทียบกับฐานจีดีพีที่ต่ำในปี 2557 ซึ่งคาดว่าจะขยายตัวได้แค่ 0.8%
ทั้งนี้ แรงขับเคลื่อนหลักของเศรษฐกิจปีหน้าจะมาจาก 3 ปัจจัยสำคัญ คือ 1.การท่องเที่ยวที่จะกลับสู่ภาวะปกติ โดยคาดว่าจำนวนนักท่องเที่ยวต่างชาติจะขยายตัว 10% 2.การลงทุนภาครัฐตามแผนกระตุ้นเศรษฐกิจของรัฐบาล และ 3.การส่งออกที่มีแนวโน้มขยายตัวได้ 3% แต่ยังต้องจับตาภาวะเศรษฐกิิจโลกและความผันผวนของสินค้าโภคภัณฑ์
อย่างไรก็ตาม การเติบโตดังกล่าวถือว่าค่อนข้างน่าผิดหวังเมื่อเทียบกับฐานที่ต่ำในปีนี้ เนื่องจากอีไอซีประเมินว่าการลงทุนภาครัฐมีแนวโน้มขยายตัวได้ต่ำกว่าคาดการณ์ก่อนหน้า จากการเบิกจ่ายงบลงทุนที่ไม่เป็นไปตามเป้าในช่วงครึ่งหลังของปี 2557 ซึ่งบั่นทอนความเชื่อมั่นของนักลงทุน อีกทั้งการบริโภคภาคครัวเรือนยังถูกกดดันจากภาวะหนี้ครัวเรือน และจะฟื้นตัวได้อย่างช้าๆ 
ทว่า หากการเร่งเบิกจ่ายงบประมาณในปี 2558 เป็นไปอย่างมีประสิทธิภาพตามที่ตั้งเป้าหมายไว้ โดยเฉพาะอย่างยิ่งแผนการลงทุนโครงสร้างพื้นฐานที่คาดว่าจะปล่อยเม็ดเงินเข้าสู่ระบบประมาณ 6.8 หมื่นล้านบาท ในปี 2558 และนโยบายกระตุ้นการใช้จ่ายภาคครัวเรือนอื่นๆ เช่น การจ่ายเงินสนับสนุนชาวนา และการสนับสนุนธุรกิจขนาดกลางและขนาดย่อม (เอสเอ็มอี) ก็อาจจะช่วยให้เศรษฐกิจเติบโตได้ดีกว่าที่คาดการณ์
นอกจากนี้ อีไอซียังประเมินค่าเงินบาทในปี 2558 จะมีแนวโน้มอ่อนค่าลงเป็น 33.5 บาท/เหรียญสหรัฐ ในช่วงไตรมาส 2 หรือช่วงกลางปี เนื่องจากภาวะเงินทุนไหลออกจากตลาดเกิดใหม่ตามแนวโน้มการขึ้นดอกเบี้ยของธนาคารกลางสหรัฐ (เฟด) และจากโอกาสที่ธนาคารแห่งประเทศไทย (ธปท.) อาจผ่อนคลายนโยบายการเงินเพิ่มเติม เพื่อสนับสนุนการขยายตัวของเศรษฐกิจในประเทศ หากไม่มีแรงกดดันเงินเฟ้อและเศรษฐกิจไทยฟื้นตัวช้ากว่าที่คาดไว้